Bedrieër gevonnis | Netwerk24
Deur Alet Van Der Walt 12 Februarie 2019 06:00
Johan Vergottini van Kroonstad is skuldig bevind aan bedrog en moet nou sy slagoffers terugbetaal.
Johan Vergottini (54), 'n veespekulant van Kroonstad, het 'n opgeskorte vonnis van tien jaar tronkstraf gekry nadat hy Goudveldse veeboere uit bykans R1 miljoen bedrieg het.
Vergottini is in 2016 in Parys in hegtenis geneem nadat twee boere 'n klagte teen hom ingedien het.
Dr. Francois Delport van Hennenman en Eben Bezuidenhout van Theunissen het 'n klagte teen Vergottini ingedien nadat hy 'n veebemarker, Chris de Beer, genader het om vir hom vee te soek. De Beer, wat al meer as 30 jaar met die boere sake doen, het Bezuidenhout en Delport genader.
Die twee mans het die vee aan De Beer toevertrou. Vergottini het nooit vir die vee betaal nie, en toe Bezuidenhout op betaling aandring, het Vergottini R2 in Bezuidenhout se bankrekening inbetaal.
Vergottini is op Maandag 4 Februarie ingevolge 'n pleitooreenkoms in Virginia se rondgaande hof gevonnis.
Kapt. Stephen Thakeng, polisiewoordvoerder, sê ao. Eugene Steyger van die veediefstaltak op Odendaalsrus het die saak ondersoek. Thakeng sê nadat Vergottini in 2016 in Hennenman in die hof verskyn het, is die aanklaer met ander klagte oor Vergottini oorval.
Die verhoor is na die rondgaande hof in Virginia oorgeplaas, waar Vergottini op sewe aanklagte van bedrog ter waarde van R900 000 skuldig bevind is. Daar is aanvanklik 13 klagte teen hom aanhangig gemaak. Vergottini is ingevolge 'n pleitooreenkoms skuldig bevind en tot tien jaar tronkstraf en drie jaar korrektiewe toesig gevonnis. Die vonnis is in geheel opgeskort op die voorwaarde dat Vergottini die klaers vergoed en die R900 000 waaruit hy hulle bedrieg het, terugbetaal.